Aˇnaˆ hawˇ-eu qhaˬ laˬ ma Aˇnaˆ-eu aˬ ma aˬ da hawˇ-eu phu zaˬ deuˬ maˬ ya leˇ qawꞈ Aˇnaˆ aˬ yawꞈ maꞈ-eu ehˇ dawˬ maˬ naˇ haˬ-a. Htiˬ nah-aˬ, qhaˬ laˬ qhoeˇ mawˇ Aˇnaˆ-ahˇ phu laꞈ qhoeˇ sheu uˇ nehˬ laꞈ lehˇ ehˇ-eu meh. Aˇnaˆ gheh "Maˬ za-a, phu zaˬ deuˬ nawˬ-ahˇ maˬ ya leˇ-a" lehˇ ehˇ qoꞈ nehˬ ngeh "Euˬ, nawˇ maˬ sheuˬ nehˬ laꞈ naˇ qawꞈ ngaˇ ngaˇ-ehˇ le ma" lehˇ ehˇ nehˬ-euˬ meh. Aˇnaˆ ghaˬ "Htaˬ laˇ nawˬ, nawˬ-ahˇ shaˇ ma" lehˇ ehˇ nehˬ qawꞈ qhaˬ laˬ maˬ naˇ haˬ ni uˬ ciꞈ htaw htaw le naˇ phu-ahˇ le-euˬ meh. Aˇnaˆ jiˇ aˬ yawꞈ-euˬ chawˬ qhaˬ laˬ-ahˇ qhahˬ lahˇ dui dui-eu laꞈ qhoeˇ phu zaˬ deuˬ lahˇ jm qhmˇ htaˬ-euˬ gaˇ kawˆ ehˇ nehˬ qawꞈ qhaˬ laˬ maˬ naˇ haˬ-a.
Uˬ ciꞈ ciꞈ le naˇ qhaˬ laˬ phu laꞈ qhoeˇ uˇ leˇ gaˇ lahˇ jm neh bi qhmˇ mi-euˬ meh. Qhaˬ laˬ guˇ-eu hteˇ saˇ ya gaˬ ngeh phu zaˬ deuˬ cehˆ haw le-awˇ "Qhaˬ laˬ hteu mawˇ lahˇ jm laꞈ qhoeˇ lahˇ sehꞈ-awˬ" lehˇ ehˇ-eu meh. Uˬ bya bya htaw htaw laˇ ngeh, Aˇnaˆ lahˇ jm phuiˇ nehˬ-awˇ bi cehˆ doˆ-eu meh. Qhoeˇ ngeh qhaˬ laˬ ehˇ-eu "Aˇnaˆ-oˇ, ngaˬ-ahˇ phyehˬ doˆ nehˬ laꞈ-euˬ miˇ neh guiˬ lahˬ huiˬ miˇ-a. Ehˇ qawꞈ ngaˇ dzaˇ aˇ dzehˬ-ehˇ mehꞈ laˇ htaˬ-euˬ miˇ neh nawˬ-ahˇ ya dzaˬ-eu miˇ-a."  Aˇnaˆ gheh "Nawˬ-euˬ dehꞈ ziˇ-ahˇ ngaˇ kha qoꞈ nehˬ ghaˬ-euˬ ngaˬ-ahˇ nawˇ maˬ dzaˬ geuˇ-a" lehˇ ehˇ nehˬ-euˬ meh. Aˇnaˆ qawꞈ htahˬ shaˇ-awˇ, gaˇ kawˆ heu bi ja shaw nehˬ-eu ghaˇ duˬ yaˇ qhaˬ daˇ nehˬ-eu ghaˬ jawˇ gaˇ iˇ-euˬ meh.
Aˇnaˆ hawˇ-eu qhaˬ laˬ aˬ nyaꞈ aˇ bawˇ dawˬ phehˬ htiˬ hmˬ jaˆ gaˇ le keuˆ ngeh, "Tsawˇ haˬ zaˬ deuˬ-aˬ, ngaˬ-euˬ naˇ shmˇ-ahˇ awˆ-awˇ aˇ paꞈ tceuˆ dzaˬ, uˬ phyaˬ deuˬ deuˆ, aˇ bawˇ-ahˇ qawꞈ htuˇ laˇ-eu meh. Tsawˇ haˬ deuˬ htiˬ jeˬ-iˬ guiˬ lahˬ maˬ siˬ nya-a. Qhoeˇ miˇ neh qhaˬ laˬ Aˇnaˆ-ahˇ dzaˬ-eu tsaˬ meh" lehˇ ehˇ nehˬ-euˬ meh.
Aˇnaˆ-aˬ, qhaˬ laˬ-ahˇ htahˬ shaˇ-awˇ aˬ nyoˬ-euˬ uˬ choeˇ jawˇ gaˇ naˇ haˬ leˇ-eu ghaˇ duˬ le-euˬ meh. Aˬ nyoˬ uˬ choeˇ jawˇ gaˇ le keuˆ naˇ, "Tsawˇ haˬ heu deuˬ-aˬ, ngaˬ-ahˇ qhehˇ dzaˬ dui dui-eu meh. Ngaˇ mawˬ laˇ naˇ sehꞈ-awˇ ngaˬ-euˬ shaˬ jiˇ phaˇ dzaˬ-eu meh. Tsawˇ haˬ deuˬ-aˬ, htiˬ jeˬ-iˬ guiˬ lahˬ maˬ siˬ nya-a. Qhaˬ laˬ aˇ naˆ-ahˇ dzaˬ-eu tsaˬ meh" lehˇ ehˇ nehˬ-euˬ meh. Qhoeˇ ngeh, qhaˬ laˬ-aˬ, "Aˇnaˆ-oˇ, ngaˇ nawˬ-ahˇ dzaˬ ma" lehˇ ehˇ-eu meh.
Aˇnaˆ gheh "Chawˬ-oˇ, nawˬ-ahˇ ngaˇ aˇ saˬ saˬ-eu htiˬ poˆ phaˇ htahˬ shaˇ ma. Aˇ nyaꞈ lahˬ jawˇ gaˇ iˇ-awˇ naˇ haˬ iˇ khaˇ-euˇ. Aˬ yawꞈ aˇ nyaꞈ-euˬ ghaˇ duˬ yaˇ qhaˬ daˇ luꞈ-uˇ" lehˇ ehˇ-euˬ meh. Qhaˬ laˬ-aˬ, "Heu aˇ saˬ saˬ-eu poˆ ma de. Jiˇ naˇ ngaˇ nawˬ-ahˇ dzaˬ ma" lehˇ ehˇ-eu meh. Lahˬ jawˇ gaˇ le keuˆ naˇ aˬ yawꞈ nyaꞈ ja dzaˬ-euˬ gaˇ kawˆ deuˬ ehˇ nehˬ-euˬ meh.
Qhoeˇ ngeh, lahˬ ehˇ-eu "Naw nyaꞈ ehˇ-eu lahˇ jm qhoeˇ jaˆ gaˇ ngaˬ-ahˇ sheuˬ mehˬ nehˬ laꞈ sheˇ." Aˬ nyaꞈ gheh lahˬ sheuˬ-awˇ lahˇ jm jaˆ gaˇ le keuˆ naˇ, lahˬ mawˇ-aˬ, qhaˬ laˬ-ahˇ heu loꞈ-ehˇ naˇ haˬ-eu meh. "Aˇnaˆ nawˬ-ahˇ maˬ kha qoꞈ doˆ nehˬ ngeh nawˇ aˬ gaˇ-ahˇ jawˇ-euˬ hte. Qhaˬ laˬ ehˇ-eu "Ngaˇ lahˇ jm-ahˇ bi qhmˇ paꞈ htaˬ-euˬ ma." Lahˬ ehˇ-eu "Guiˬ lahˬ jahˇ neh aˬ joˆ-ehˇ uˇ-euˬ hte lehˇ htiˬ poˆ uˇ-iˇ haw nehˬ laꞈ sheˇ." Qhaˬ laˬ lahˇ jm laꞈ qhoeˇ uˇ keuˆ leˇ naˇ lahˬ ehˇ-eu "Aˇnaˆ-oˇ, lahˇ jm qhmˇ htaˬ-euˬ laˇ ghoˆ, daˇ pehꞈ phiˬ htehˬ gheh-awˬ."
Aˇnaˆ laˇ ghoˆ phiˬ htehˬ gheh-eu nehˬ-ehˇ lahˬ ehˇ-eu "Ngaˇ naw nyaꞈ-eu ghaˇ duˬ yaˇ qhaˬ daˇ nehˬ ghaˬ-euˬ ma."Aˇnaˆ qawꞈ lahˬ-ahˇ guiˬ lahˬ hui-eu gaˇ kawˆ ehˇ nehˬ-awˇ lahˬ ghoˆ-iˇ-euˬ meh. Aˇ naˆ jiˇ aˬ yawꞈ-eu iˇ khahˇ-ahˇ ghoꞈ leˇ-euˬ meh. Dawˬ oeˇ heu hmˬ loꞈ-ehˇ chawˬ maˬ chawˬ geuˇ-eu tsawˇ haˬ deuˬ nehˬ-ehˇ chawˬ htaˬ chawˬ. Aˇnaˆ loꞈ-ehˇ yaw shaˬ yaw zahˬ keuˆ le nya-eu meh. Qhaˬ laˬ loꞈ-ehˇ guiˬ lahˬ-ahˇ maˬ siˬ nya-eu tsawˇ haˬ qawꞈ maˬ ya pyeuꞈ ni dehꞈ-awˬ.